ET Euroopa Liidu Teataja C 300/24

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 300/09

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„FAGIOLO CANNELLINO DI ATINA”

EÜ nr: IT-PDO-0005-0681-25.02.2008

KGT ( ) KPN ( X )

1. Nimetus:

„Fagiolo Cannellino di Atina”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik (II lisa alusel):

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

KPN „Fagiolo Cannellino di Atina” tähistab toodet, mis on saadud hariliku aedoa (Phaseulus vulgaris L.) kohalikust Cannellino di Atina ökotüübist. Turule laskmisel peavad tootel „Fagiolo Cannelino di Atina” olema järgmised omadused:

Kuju : neerukujuline, kergelt loogeline ja lapergune Suurus : pikkus 0,9–1,4 cm ja laius 0,5–0,6 cm Värvus : tuhm valge Integument : õhuke 100 seemne keskmine kaal : 38 g–50 g Väliskest : õrn ja keedetuna veelduv Kuivade ubade niiskusesisaldus turule laskmise ajal : ≤ 13 %

Toodet „Fagiolo Cannellino di Atina” ei ole vaja enne keetmist loputada.

3.3. Toorained (üksnes töödeldud toodete puhul):

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas:

Kõik tootmise etapid peavad toimuma punktis 4 osutatud piirkonnas.

3.6. Erieeskirjad viilutamise, riivimise, pakendamise jm kohta:

Kaitstud päritolunimetusega „Fagiolo Cannellino di Atina” hõlmatud toode tuleb pakenda punktis 4 osutatud piirkonnas. Kuna toodet ei ole töödeldud säilitusainetega, võivad sellele piirkonnast välja viimise korral avaldada mõju temperatuuri või niiskustaseme kõikumised, mis lisaks organoleptiliste omaduste kahjustamisele võivad tekitada teatavate taimekahjustajate (Acanthoscelides obtectus Sag) levikut, muutes sellega oad kasutamiskõlbmatuks.

Lubatud on järgmist tüüpi pakendid: kotid suurusega 250 g kuni 5 kg; vaakumkotid suurusega 250 g kuni 5 kg; karbid suurusega 250 g kuni 3 kg; vaakumkarbid suurusega 250 g kuni 3 kg; kõik eespool nimetatud pakendid külmutatud toodete jaoks.

3.7. Erieeskirjad märgistamise kohta:

Pakendil peab lisaks ühenduse graafilisele sümbolile ja seadusega ettenähtud teabele olema selges ja loetavas trükikirjas järgmised märked: „Fagiolo Cannellino di Atina”, millele järgneb lühend „DOP”; tootja ja pakendaja nimi, ärinimi ja aadress; keelatud on lisada märkeid, mis ei ole sõnaselgelt ette nähtud. Siiski on lubatud viidata kaubamärgile, kui see ei ole toodet kiitva iseloomuga ega eksita tarbijat; samuti võib pakendile märkida selle põllumajandusettevõtte nime, kelle maatükkidel oad on kasvatatud, ning muud ühenduse, riiklike või maakondlike õigusaktidega lubatud teabe. Nimetust „Fagiolo Cannellino di Atina” ei tõlgita. KPNi „Fagiolo Cannellino di Atina” logo kujutab kahte kontsentrilist ringi, millest sisemisel on oranž taust ja sellel on kujutatud hallikasvalge Cannellino di Atina oa taim. Oa all paikneb pärg, mis koosneb kahest roheliste lehtedega oksast, mis on keskelt punase lindiga kokku seotud. Oa kohal paikneb musta kontuurjoonega üleni värvitud kroon, mille sisepind on roheline ja välispind kollane; krooni kohal paikneb üleni mustaga kirjatüübis Times New Roman lühend „D.O.P.”. Välis- ja siseringi vahel on peen pruun joon; välisringil on alumises osas kirjatüübi Times New Roman jämedas kirjas üleni mustaga nimetus „Fagiolo cannellino di Atina” ning ülemises osas kolm kollast tähte sinisel taustal ja selle kõrval Itaalia lipuvärvid. Logo suurust võib vastavalt kasutusele muuta.

4. Geograafilise piirkonna täpne määratlus:

Kaitstud päritolunimetuse „Fagiolo Cannellino di Atina” tootmispiirkond hõlmab järgmisi Frosinone provintsi kommuune: Atina kommuun: Settignano, Oboca, Sacco, Sabina, S. Marciano ja Case di Melfa asula; – Villa Latina kommuun: Saccoccia asula; – Picinisco kommuun: Di Vito ja Immoglie asula; – Casalvieri kommuun: Guagno, Casal Delle Mole ja Plauto asula; – Casalattico kommuun: S. Nazzario ja S. Gennaro asula; – Gallinaro kommuun: Rosanisco asula. Sel viisil piiritletud ala langeb kokku Melfa ja Mollarino valglaga.

5. Seos geograafilise piirkonnaga:

5.1. Geograafilise piirkonna eripära:

KPNiga „Fagiolo Cannellino di Atina” hõlmatud toote kasvupiirkonna pinnas on pärit holotseeni ajastikust ja koosneb settelisest lammimullast. Alusmuld laseb vett hästi läbi ja toetub kruusakihile või settekivimitele. Pinnavormidest võib siin leida künkaid, orge ja vulkaanilise tekkega pinnavorme, litoloogilisest vaatepunktist võib täheldada laavajääke ja nende muundumisel tekkinud ühendeid. Kohapeal nimetatakse seda mulda focaleto'ks, sest see on tume ja sisaldab rohkelt mangaani. Kliima varieerub vastavalt kõrgusele, kuid temperatuur ei lasku talvel tavaliselt alla – 2 °C ega tõuse suvel üle + 25 °C. Tuuled on enamasti lõunast, kuna piirkonna põhjaserval asuvad mäed peavad kinni külmad põhjatuuled. Sademeid on enim sügis-talve perioodil, kuid vihma esineb ka suvel ja see aitab leevendada juuli ja augusti põuda.

5.2. Toote eripära:

KPNiga „Fagiolo Cannellino di Atina” hõlmatud toote eripäraks on magus maitse, tuhmvalge värvus, iseloomulik neerukuju, kuid eelkõige õrn ja veelduv väliskest. Erinevalt teistest ubadest ei ole toodet „Fagiolo Cannellino di Atina” vaja enne keetmist loputada.

5.3. Põhjuslik seos geograafilise piirkonna ja toote kvaliteedi või omaduste vahel (kaitstud päritolunimetuse puhul) või toote erilise kvaliteedi, maine või muude omaduste vahel (kaitstud geograafilise tähise puhul):

Kaitstud päritolunimetusega „Fagiolo Cannelino di Atina” hõlmatud toodet peetakse punktis 4 osutatud tootmispiirkonna kultuuri ja traditsioonide sümboliks. Nimetus viitab alale, mis on osutunud ajaloo jooksul selle taime jaoks kõige sobivamaks kasvukohaks; ning sellest tulenevad ka toote iseloomulikud omadused, mis seda teistest selgesti eristavad. KPNiga „Fagiolo Cannellino di Atina” hõlmatud tootel on magusapoolne maitse, tuhmvalge värvus, iseloomulik neerukuju, kuid eelkõige õrn ja pärast keetmist veelduv väliskest. Erinevalt teistest ubadest ei ole toodet „Fagiolo Cannellino di Atina” vaja enne keetmist loputada. Need omadused tulenevad nii ökotüübi eripärast kui ka haritava maa koostisest ja struktuurist. Pinnas, mida kohapeal nimetatakse focaleto'ks, koosneb magneesiumirikast lammimullast, mis laseb hästi vett läbi ja on toonilt tume. Kastmiseks kasutatakse vähese fosfori- ja lämmastikusisaldusega vett (oluliselt vähem, kui lubatud piirmäär), mis muudab toote inim- ja keskkonnasõbralikuks. Pinnases sisalduv kaltsium annab tootele rohkesti pektiinaineid. Ka klimaatiliselt iseloomustavad tootmispiirkonda toote „Fagiolo Cannellino di Atina” tootmiseks soodsad tingimused. Viljad valmivad eranditult suvel ja küllaltki lühikese perioodi jooksul. Taim vajab kasvuks kõrget temperatuuri päeval ja madalat temperatuuri öösel. Kasvupiirkonda iseloomustaval suurel kõikumisel päevaste ja öiste temperatuuride vahel on taimede kasvule ja seega lõpptoote omadustele suur mõju. Sademeid on kõige rohkem sügis-talve perioodil, kuid need ei puudu ka suvel, mis aitab vähendada suurt kuivust, mis võiks taimele kahjuks tulla. Samuti on lõpptoote saamisel oluline roll kohalikel elanikel. Suur osa kohalikust elanikkonnast on pühendunud suure hoole ja armastusega toote „Fagiolo Cannellino di Atina” kasvatamisele, kasutades põlvkondade kestel isalt pojale edasi antud töövõtteid. Saagi koristamisel saadavat seemet hoitakse ettevõtetes suure hoolega. Piirkond on majanduslikult halvas seisus ja tööhõive on väga madal, samuti rändavad paljud inimesed siit lihtsalt minema, mistõttu tähendab toote „Fagiolo Cannellino di Atina” kasvatamise uus levik töövõimalusi paljudele inimestele. Loomulikult ei puudu kaitstud päritolunimetusega „Fagiolo Cannellino di Atina” hõlmatud toote kasvatamisel ka ajalooline taust. On rohkelt tõendeid selle kohta, kuidas kõnesolev köögivili piirkonnas levis. Juba 1811. aastal kirjeldas Demarco toote „Fagiolo Cannellino di Atina” kõrget kvaliteeti, samuti märgib Cirelli oma teoses „Il Regno delle due Sicilie”, kui ta edastab olulisi statistilisi andmeid 1853. aasta põllumajandustoodangu kohta, et Agro di Atinas toodeti sel aastal toodet „Fagiolo Cannellino di Atina”2 500tomolot. Toode „Fagiolo Cannellino di Atina” on alati olnud kohalike talumeeste peatoidus, mida keedeti iseloomulikus pignata's ja maitsestati oliiviõliga; vanasti oli see keskpäevase ühekäigulise söömaja keskne komponent. Kunagistest registriandmetest nähtub, et ubasid ei kasutatud üksnes pere toitmiseks ja müügiks, vaid need olid tänu oma kõrgele kvaliteedile ka hinnaliseks kingituseks tuttavatele ja sugulastele. Majanduslikult on toote „Fagiolo Cannellino di Atina” kasvatamine olnud sealkandis üheks tulusamaks tegevusalaks ning toote nimetus on tänaseks saanud osaks ühiskeelest, see on tuntud kaubaartikkel ning sellele on pühendatud konverentse ja ajaleheartikleid.

Viide spetsifikaadi avaldamisele:

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Fagiolo Cannellino di Atina” tunnustamise ettepaneku 10. augusti 2007. aasta Itaalia Vabariigi Teatajas nr 185.

Spetsifikaadi kokkuvõttega saab tutvuda veebisaidil:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

või

minnes otse põllumajandusministeeriumi veebisaidile (http://www.politicheagricole.it) ja klõpsates „Prodotti di Qualità” („Kvaliteettooted”; ekraanil vasakul) ning seejärel „Disciplinari di Produzione all’esame dell’UE [regolamento (CE) n. 510/2006]” („ELi läbivaatuseks esitatud spetsifikaadid (määrus (EÜ) nr 510/2006)”).